Irene Simonsen (V), 2004-02-25:
I Venstre synes vi også, at der er mange gode intentioner i forslaget.
Der skal i hvert fald ikke herske tvivl om, at i Venstre tager vi stor afstand fra vold og også den vold, der foregår i ægteskabet, som vi jo desværre gennem forskellige tal kan se er ret udpræget.
Derfor har vi også sammen med regeringen sat flere initiativer i gang allerede i den regeringsperiode, vi har haft indtil nu, netop om vold i ægteskabet.
Når jeg siger, at der er gode intentioner i forslaget, så mener jeg det, men samtidig vil jeg også gerne gøre opmærksom på, at jeg synes, det her forslag bærer præg af den der sædvanlige radikale tankegang, der er omkring udlændingepolitik.
Det skinner jo tydeligt igennem, som det har gjort i hele den debat, vi har haft omkring tvangsægteskaber, at man kun og udelukkende ser tingene entydigt og fra én side.
Det postulat, jeg kommer med her, vil jeg gerne uddybe lidt nærmere.
Jeg har selv været en del rundt for at debattere på krisecentre for kvinder og både debatteret med personalet, med de frivillige og med de kvinder, der har været ramt af vold i ægteskabet, også kvinder af anden etnisk herkomst.
Jeg kan jo se, at der er mangeartede og forskellige problemer, mangeartede og forskellige situationer og
mange måder og sider, tingene skal ses fra.
Det kan ikke bare være entydigt, at selvfølgelig skal alle, som De Radikale jo i bund og grund mener, bare have lov at være her og blive her på grund af vold i ægteskabet. Det kan godt være, at kvinden ikke lige selv kan se det i den situation, hvor hun sidder på krisecenteret, men når man taler med de professionelle, der arbejder med dem, og med de frivillige, der står bag, hører jeg jo eksempler på, at kvinden vil få det bedre ved at komme tilbage.
Der er virkelig mange hensyn, der skal tages, og det er der faktisk også plads til i den danske lovgivning.
Vi kan jo se, at der tages de individuelle hensyn, for når vi kigger på de voldsramte kvinder i de sager, der har været indtil nu, er der jo faktisk givet 86 tilladelser, hvor man helt klart er gået ind og har vurderet og taget volden med i betragtning og derfor har givet kvinden opholdstilladelsen her i Danmark.
Der var også den ægteskabstype, hvor det er nogle etnisk-danske mænd, der er blevet familiesammenført med kvinder fra andre lande, som de har giftet sig med.
Der er også meget forskel på, hvor lang tid de kvinder har været her i landet, og hvilke muligheder de har for umiddelbart at stå alene og kunne klare sig.
Så der er mange hensyn, der skal tages her, og man kan ikke lave det hele, man kan ikke se så entydigt på det, som Radikale nu gør i deres forslag.
Men det ændrer ikke ved, at vi i Venstre synes, at vi også skal debattere emnerne fremover.
Det er jo det allerbedste.
Her har vi allerede, som ministeren også har været inde på, taget et initiativ - jeg tror, det var sidste fredag, at det var til første behandling - hvor en voldelig ægtefælle ikke kan få tilladelse til en familiesammenføring i de næste 10 år. Det vil sige, at man lukker for de gentagne eksempler, hvor vi jo også har set nogle eksempler i pressen.
Det er der lukket for nu.
Der har været nogle mænd, der har fået flere kvinder familiesammenført, som har mishandlet dem og været voldelige over for dem.
Det er der lukket for nu, så det har vi taget til os.
Vi ved også, at justitsministeren, som hun selv meldte ud i en pressemeddelelse den anden dag, arbejder intenst med en anden model, nemlig østrigsmodellen, hvor vi tager udgangspunkt i voldsramte kvinder, hvor vi prøver at kigge på, hvordan vi kan få den tilpasset danske forhold og den grundlov, vi har i Danmark, men med udgangspunkt i, at vi bestemt synes, at vi skal gøre alt, hvad vi kan gøre for at tilgodese den voldsramte part i det her.
Så er der flere andre ting i de her beslutningsforslag, som er slået sammen i de to forslag, bl.a. pligten til, at de skal lære dansk og integreres, når de er familiesammenført.
Der må jeg sige, at jeg ikke helt forstår forslaget, for pligten er der jo allerede for kommunerne, som skal tilbyde introduktionskurser.
Så bliver der lagt vægt på, at de kvinder, som bliver familiesammenført hertil, også får en introduktion til og oplysning om de problemer, der kan være i et ægteskab, hvor der er vold.
Når jeg kommer rundt på sprogcentre og taler med undervisere, vejledere og alle sagsbehandlere, som professionelt beskæftiger sig med de her områder, er jeg faktisk fortrøstningsfuld, for jeg synes, at vi har et godt professionelt korps, som forstår at tage udgangspunkt i de mennesker, der sidder på deres kurser, og i de problematikker, de har.
De tager emner op, der er specielt målrettet efter, hvad det er for problemer, der opstår, og de informerer også om det her.
Jeg synes også, at når jeg taler med dem, der arbejder professionelt med det her, er vold faktisk også noget, der fylder meget i deres bevidsthed
, fordi de jo af og til på deres kurser og i deres undervisningsforløb og introduktionsforløb møder de kvinder.
Så det bliver taget op, og det bliver taget alvorligt.
Der er altså også grænser for, hvad vi skal lovgive om i det her Folketing.
Jeg synes, der er sket meget de sidste år i undervisningen på integrationsområdet.
Skulle vi nu ikke give de professionelle, som i virkeligheden gør en kæmpe indsats, som hele tiden nytænker og forbedrer det, arbejdsro, for de er faktisk i gang med at gøre det rigtig, rigtig godt.
I Venstre har vi fuld fortrøstning til, at de klarer det fint.
Med hensyn til forsørgerpligten af ægtefællen og et depositum på de 50.000 kr. kan jeg kun gentage, hvad ministeren har sagt.
I Venstre synes vi da også, det er sympatisk, og det er bestemt noget, vi skal debattere.
I øvrigt synes jeg, at vi fortsat skal blive ved med at debattere, hvordan vi hele tiden kan gøre det bedre.
Men vi skal have alle vinkler med ind og ikke kun entydigt gå i en bestemt retning, nemlig uanset hvor man kommer fra på hvilket grundlag, er det kun vigtigt, at man får et ophold i Danmark.